Man in gastehuis vermoor(Foto ter illustrasie: pixabay) Die polisie het Donderdagaand afgekom op die liggaam van ŉ 65-jarige man in ŉ gastehuis in Smithfield in die Vrystaat. “Die man se liggaam was met bloed bedek en hy het ŉ steekwond aan sy nek gehad,” het ŉ woordvoerder van die polisie in ŉ verklaring gesê. Die verklaring maak ook melding van twee verdagtes wat in hegtenis geneem is. Volgens die woordvoerder het die polisie teen 22:10 ŉ klag van die huishulp gekry, wat ŉ geraas in die hoofgebou van die gastehuis in Voortrekkerstraat gehoor het. “By die polisie se aankoms op die toneel was een van die verdagtes steeds in die erf. Die polisie het ŉ oproep gemaak vir bystand en by nadere ondersoek is ŉ tweede verdagte aangetref waar hy probeer wegkruip het by ŉ sportstadion oorkant die gastehuis.” Die polisie het toe die man op sy rug in die huis aangetref. Hy was reeds dood. Die twee verdagtes, onderskeidelik 22 en 28 jaar oud, is in hegtenis geneem. “In dié stadium lyk dit of net die slagoffer se selfoon vermis word,” het die woordvoerder gesê.